FI Euroopan unionin virallinen lehti C 257/16

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 257/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

”VALE OF EVESHAM ASPARAGUS”

EU-nro: PGI-GB-02108-21.1.2016

SAN ( ) SMM ( X )

1. Nimi

”Vale of Evesham Asparagus”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Vale of Evesham -parsa on vihreää parsaa, jota kasvatetaan määritellyllä maantieteellisellä alueella. Vale of Evesham -parsaa tuotetaan ainoastaan huhtikuun ja heinäkuun välisenä aikana.

Riippuen parsan kasvunopeudesta ja öiden lämpötiloista, Vale of Evesham -parsa on väriltään joko vaalean- tai tummanvihreää, ja sen kärki on violetti.

Sen muoto saattaa hienoisesti vaihdella lajikkeesta toiseen. Tyypillisesti se on muodoltaan pitkä ja ohut verso. Versojen paksuus voi vaihdella varren keskikohdassa 8 mm:stä 24 mm:iin. Satoa korjattaessa sen enimmäispituus on 22 cm. Raa’an parsan maku muistuttaa tuoreiden herneiden makua ja sen suutuntuma on hauras ja rouskuva. Kypsennettyyn parsaan kehittyy pehmeän pähkinäinen artisokan maku, ja siitä leviää kevyt ruohon ja tuoreiden herneiden aromi, joka voi vaihdella sen mukaan, kuinka lämmintä sadonkorjuun aikaan on ollut.

Vale of Evesham -parsa myydään yhteen sidottuina nippuina, koneella pakattuina paketteina tai muovisissa taskuissa valintamyymälöihin ja pakkaamattomina nippuina maatilakauppoihin. Tuotteen on vastattava Evesham -parsan laatuvaatimuksia, jotka ovat seuraavat:

Mitat

Tuote lajitellaan 15–22 cm pitkiin nippuihin, jotka on käsin leikattu tasaisiksi. Nipussa olevien versojen halkaisijan leveys voi vaihdella 4 mm ja parsat on jaoteltu nippuihin verson keskiosasta mitatun halkaisijan leveyden mukaan seuraavasti; 4–8 mm, 8–12 mm, 12–16 mm, 16–20 mm ja 20–24 mm paksut versot.

Laatuominaisuudet

Versojen tulee olla puhtaita, tuoreita ja kokonaisia, eikä niissä saa olla merkkejä vaurioista, elävistä tuholaisista tai etenevästä taudista.

Parsan kaarevuuden on oltava vähäistä ja lopputuotteessa parsanversojen on oltava yhdensuuntaisia, jotta tuotteen ulkoasu on yhtenäinen. Versoja, joiden kärki on taipunut yli 70 astetta, ei tulisi käyttää. Myös varren keskiosasta kaareutuneita versoja tulisi välttää. Parsan nuppujen on oltava umpinaiset ja niissä on oltava mahdollisimman vähän siemeniä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Sato on kasvatettava Vale of Eveshamin alueella, kuten tuote-eritelmässä on määritelty.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Vale of Evesham -parsaa myydään halkaisijan ja pituuden mukaan jaoteltuna tuotteena.

Tuote pakataan joko sidotuiksi nipuiksi, koneella pakatuiksi paketeiksi tai muovisiin taskuihin valintamyymälöitä varten tai pakkaamattomiksi nipuiksi maatilakauppoja varten.

Tuote ryhmitellään halkaisijan mukaan nippuihin niin, että kussakin nipussa parsojen halkaisijoiden leveys vaihtelee korkeintaan 4 mm ja tuotteen on vastattava Evesham-parsan laatumääräyksiä.

3.6 Tuotteen, johon rekisteröity nimi viittaa, merkitsemistä koskevat erityiset säännöt

SMM-tunnuksen täytyy pakkausmerkinnöissä näkyä samassa kentässä nimen kanssa.

Suojatun maantieteellisen merkinnän tunnuksen on oltava oikeassa muodossa ja halkaisijaltaan vähintään 15 mm.

Pakkauksessa ja myymälämateriaalissa täytyy näkyä tuottajan varmennusnumero, joka on valvontaviranomaisen myöntämä.

4. Maantieteellisen alueen tarkka rajaus

Alue on rajattu Malvern Hillsin hallintopiirien sekä Wychavonin ja Stratford upon Avonin piirikuntarajojen mukaan.

5. Yhteys maantieteelliseen alueeseen

Vale of Evesham -parsan maku ja koostumus johtuvat ensisijaisesti Vale of Eveshamin alueen kasvuolosuhteista ja maaperästä, sekä parsan oikeaoppiseen kasvattamiseen liittyvästä tiedosta ja kokemuksesta. Vale of Eveshamin alueella on jo pitkään kasvatettu parsaa ja siihen liittyviä perinteitä on runsaasti. Vale of Eveshamin alueella on maine ensiluokkaisena parsan tuottajana.

Vale of Eveshamin alueen mikroilmasto ja siellä esiintyvät maalajit ovat ratkaisevia tekijöitä parsan laadun varmistamisessa. Kyseisellä maantieteellisellä alueella kasvatetun parsan ominaisuuksiin vaikuttavat syvästä hiekkamaasta muodostuvat pellot. Peltojen maaperä on peräisin Severn-joen (Worcestershire) ja Avon-joen (Worcestershire ja Warwickshire) valuma-alueen pohjakerroksessa esiintyvästä devonikautisesta hiekkakivestä. Hiekkamaa läpäisee hyvin vettä ja lämpenee nopeasti ilman lämpötilan noustessa keväällä.

Vale of Evesham -parsan maku koostuu fotosynteesissä muodostuvista primäärisistä metaboliiteista, kuten sokerit, sekä sekundaarisista metaboliiteista, joiden tuotanto kasvissa riippuu kasvin ympäristöolosuhteista ja stressistä. Mikroilmasto ja maaperä, joissa parsan juurakko kasvatetaan, ovat siis erittäin tärkeitä parsan maun kehittymisen kannalta.

Vale of Eveshamin alueella on lauhkea ilmasto sekä lämpimät, kuivat kesät, jotka ovat suotuisia taimivaiheen aikana tapahtuvalle fotosynteesille ja näin parsan taimi pysyy vihreänä syksyn alkuun saakka. Tämä antaa nupuille runsaasti aikaa kehittyä ja mahdollistaa Vale of Evesham -parsalle tyypillisen versojen kokovaihtelun sekä täyttää juurien hiilihydraattivarastot, mikä vuorostaan tuottaa tuoksuhernemäisen maun seuraavana vuonna kerättävään satoon. Alueen keskimääräinen sademäärä on 700 mm, ja se jakautuu tasaisesti koko vuodelle. Siksi versoja ei tarvitse kastella taimivaiheen aikana (heinäkuu–lokakuu). Kesällä lämpötilat vaihtelevat 15–30 Celsiusasteen välillä. Keväisin maaperä lämpenee asteittain, mikä lempeästi herättää parsantaimen horrostilasta ja käynnistää kasvukauden aikaisin huhtikuussa. Kasvukauden aikana lämpötilat vaihtelevat runsaasti. Lämpötilanvaihtelu yhdistettynä maaperän ominaisuuksiin aiheuttaa parsalle lievää stressiä, joka edistää Vale of Evesham -parsalle tyypillisen maun muodostumista.

Vale of Evesham -parsan viljelypeltojen hiekkamaa antaa parsan juurakoille mahdollisuuden kasvattaa pitkät juuret, joihin ne varastoivat kesän aikana tuottamiaan sokereita. Tämä edistää juurakoiden terveyttä ja antaa sadolle lisämakeutta. Juurakot lämpenevät hyvin keväällä, mikä mahdollistaa kasvukauden aikaisen alkamisen. Hiekkaosan lämmetessä maaperän läpi kulkee selvärajainen lämpöprofiili, mikä muuttaa versojen kasvuvauhtia niiden kohotessa maasta. Kaikki tämä vaikuttaa sekundaarisien metaboliittien tuottamiseen (mukaan lukien antosyaanien tasapaino), ja antaa Vale of Eveshamin alueelta tulevalle parsalle sille ominaisen maun.

Koska maaperä on luonteeltaan reaktiivista, sen lämpötila vaihtelee nopeasti päivän ja yön lämpötilojen mukaan, mikä aiheuttaa parsan juurakoille lievää stressiä keväällä, ja mikä vuorostaan taas edistää maun kehittymistä ja korostaa Vale of Evesham -parsan erikoispiirteitä. Koska maassa ei ole selkeää saviosaa, kasvavat versot eivät kohtaa mekaanista vastarintaa kohotessaan maasta ja voivat siis suhteellisen vapaasti kasvaa maaperän läpi. Näin versoista kasvaa halkaisijaltaan verrattain tasaisia ja niiden koostumuksesta tulee tiivis ja hienostunut.

Maaperän ja mikroilmaston ainutkertainen yhdistelmä mahdollistaa Vale of Evesham-parsalle tyypillisen maun, koostumuksen ja nopeakasvuiset versot. Pelloilla on viljelykierto, mutta yleensä maaperän tautipaineen kasvun vuoksi parsaa voidaan istuttaa samalle pellolle uudestaan vasta noin 30 vuoden päästä. Parhailla parsapelloilla ei ole kiviä, jotka hankaloittaisivat parsanversojen kasvamista maaperän läpi. Tämä on tärkeää, koska jos maaperässä on liian paljon kiviä, se vaikuttaa versojen laatuun. Viljelyalueen huolellinen valinta on erittäin tärkeää, eikä jokainen pelto sovi parsantuotantoon mainittujen syiden vuoksi. On tärkeää, että kasvattajat ottavat ympäristön huomioon ja valitsevat vain peltoja, joiden sijainti ei edistä maaperän eroosiota vesistöihin. Peltojen täytyy yleensä olla hieman viettävässä rinteessä, jotta sijainti olisi paras mahdollinen. Ei ole sattumaa, että parsapellot sijaitsevat näillä jokien valuma-alueilla, jotka sopivat parsan tuottamiseen mitä erinomaisimmin.

Jotta kasvattaja saavuttaa parhaan tuloksen, hän päättää pelloista saamansa kokemuksen perusteella, koska hävittää ja kuivattaa edellisen vuoden versot ja koska tehdä parsapenkit seuraavaa satokautta varten. On tärkeää, että maaperä on tarpeeksi kuivaa, jotta se kestää traktorin painon, eivätkä parsan juuret puristu. Kostea maa, joka on muotoiltu parsapenkeiksi, läpäisee huonosti vettä ja pakkautuu nopeasti sateessa sekä sadonkorjuun aikana, kun sen päällä kävellään. Kasvattajan on ymmärrettävä myös tuulelle altistumisesta johtuvat riskit niiden lajikkeiden kohdalla, jotka eivät ole tarpeeksi tukevia pysymään pystyssä sadonkorjuun jälkeen fotosynteesijakson ajan. Lajikkeita, joissa esiintyy vähän ligniiniä, ei voi istuttaa tuulisille alueille, koska niiden taimet kaatuvat kasvuvaiheessa, eivätkä tuota tarpeeksi hiilihydraatteja juurissaan, jotta voisivat ylläpitää tuotantoa seuraavana vuonna.

Jokaisen nostokauden alussa kaikki sadonkorjaajat koulutetaan leikkaamaan parsaa. Lyhyttä, sahalaitaista veistä käytetään mittaamaan verson oikea pituus sekä leikkaamaan verso hieman maanpinnan alapuolelta ripeällä edestakaisella liikkeellä, niin ettei verso kaadu maahan. Versot asetellaan korjuuastiaan, niin että parsannuput ovat samaan suuntaan, jottei multaa päädy parsan syötävään osaan.

Sadonkorjuukauden aikana kasvattajan on osattava arvioida milloin kunkin pellon sato on korjattava. Viileiden ajanjaksojen aikana, kun maaperän lämpötila on noin 10 Celsiusastetta, tuotanto on hidasta ja oikean pituisia parsanversoja voidaan korjata pellolta joka toinen päivä. Jos maaperän lämpötila nousee yli 14 Celsiusasteen, versot alkavat kasvaa huomattavasti nopeammin ja parsanversot pitää kerätä niin nopeasti kuin mahdollista, joskus jopa kaksi kertaa päivässä.

Vale of Eveshamin alue on tunnettu tämän nautinnollisen vihanneksen, eli parsan tai kuten paikalliset sitä kutsuvat ”gras”, tuotannosta. Evesham on Yhdistyneen kuningaskunnan ainoa kaupunkikeskus, jonka rajojen sisäpuolella on parsapeltoja. Parsasadon merkitys Vale of Eveshamin alueen taloudelle ja kulttuurihistorialle on niin suuri, että sen ympärille on kehittynyt tapahtuma, jossa juhlitaan tätä majesteetillista kasvista ja joka houkuttelee tuhansia vierailijoita maailman kaikista eri kolkista. Juhla järjestetään sadon ja yhteisen edun mukaisen yhtiön (CIC), johon kaikki hakijat pääsevät jäseniksi, kunniaksi ja sen ainoa tarkoitus on edistää paikallista parsantuotantoa. Pyhän Yrjön päivänä Parsajuhla käynnistyy Valen alueen läpi kulkevalla Parsajuoksulla.

Bretfordin kylässä sijaitseva 650-vuotias Fleece Inn -majatalo järjestää vuosittaisen parsahuutokaupan, joka on järjestetty jo ainakin 35 vuoden ajan. Parhaat versot, tai kuten paikalliset sanovat ”buds of gras”, sidotaan huolellisesti pajunkuoresta tehdyin nauhoin perinteiden mukaisesti nipuksi ja huutokaupataan tai annetaan palkintona hyväntekeväisyysarpajaisissa, jonka tuotto menee Bertforton Silver Band -yhtyeen hyväksi. Korkein summa, joka parsanipusta on koskaan maksettu, on 750 puntaa. Ostaja oli Badseyn kylässä sijaitseva Round of Gras -pubi, joka väittää olevansa maailman ainut pubi, joka on nimetty parsanipun mukaan. Useita muitakin parsa-aiheisia tapahtumia järjestetään Valen alueella vuosittain 23. huhtikuuta ja 21. kesäkuuta välisenä aikana. Tapahtumissa on mahdollista maistaa, ostaa ja valmistaa parsaa sekä oppia tästä yhdestä maan halutuimmasta herkusta.

Parsan kasvattamisen perinteet Vale of Eveshamin alueella voidaan jäljittää aina vuoteen 1768, jolloin Arthur Young, silloinen maatalousviraston johtaja, vieraili kaupungissa. Vuonna 1771 julkaistussa kirjassaan A Six Months Tour of the North of England hän kertoo kuinka parsaa kuljetettiin Eveshamista Bathiin ja Bristoliin myytäväksi. Myös eveshamilaisen kirjoittajan lähettämässä kirjeessä The Morning Chronicle -sanomalehteen 30. elokuuta 1782 mainitaan parsan lähettäminen Bathiin ja Bristoliin.

W Pitt kirjoitti Worcesterin läänin maanviljelystä käsittelevässä julkaisussaan General View of the Agriculture of the County of Worcester (1813) kuinka hän havaitsi pelloilla olevan useita parsan viljelylle omistettuja tasaisia maakaistaleita. Vuonna 1830 Royal Horticultural Society -yhdistys palkitsi Anthony Newin erinomaiset parsayksilöt, jotka hän oli tuonut näytille Vale of Eveshamin yhdistyksen parsanäyttelyyn. (Katso Gaut: A History of Worcs Agriculture, sivu 294).

Kun kaupallinen vihannesviljely lähti nopeaan kasvuun 1800-luvun viimeisen neljänneksen aikana, myös Vale of Eveshamin parsan viljelyyn käytetyn pinta-alan määrä kasvoi. C A Binyonin kirjoittamassa teoksessa L.B.G. Story (Littleton & Badsey Growers Ltd) kerrotaan kuinka parsantuotanto on liittynyt Vale of Eveshamin historiaan. Vale of Eveshamin parsankasvattajien liitto, Vale of Evesham Asparagus Growers, toimi vuodesta 1925 vuoteen 1981 ja sen tehtävänä oli edistää parsantuotantoa alueella.

Badsey Society -yhdistys on tallentanut kertomuksia ja valokuvia alueen parsantuotannon historiasta (www.badsey.org.uk).

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.gov.uk/government/publications/protected-food-name-vale-of-evesham-asparagus-pgi

(1) EUVL L 343, 14.12.2012, s. 1.